
Magtuon-balik sa teorya ug kasaysayan 
aron iasdang ang praktika sa rebolusyon 


ursigidong ginalunsad karon sa tibuok rebolusyonaryong kalihukan ang 

usa ka lapad nga kalihukan sa pagtuon-balik sa Marxismo-Leninismo- 

Maoismo ug mga batakang prinsipyo sa Partido. Puno sa kadasig ang 
mga komite ug kadre sa Partido, ingonman ang mga kumander ug manggugu- 
bat sa Bagong Hukbong Bayan (BHB) ug mga aktibista sa kalihukang masa sa 
kabanikanhan ug kasyudaran, sa ginalunsad nga pagtuon-balik sa teorya ug 
mga prinsipyo isip hinagiban sa rebolusyon. 


Anaa sa sentro sa kalihukan sa 
pagtuon-balik ang mga sinulat ug 
tinudlo nga kabilin ni Ka Joma (Jose 
Maria Sison), halangdong magtu- 
tudlo sa rebolusyong Pilipino, nga 
nanguna kaniadto sa paglatag sa 
mga batakang prinsipyo, palisiya, 
estratehiya ug mga taktika sa Parti- 
do sa pag-asdang sa duha-ka-yug- 
tong rebolusyon sa Pilipinas. 

Lakip sa balikbalik nga ginatun- 
an sa mga kauban ang labing mahi- 
nungdanong dokumentong namugna 
sa pagpanguna ni Ka Joma lakip 
dinhi ang: Tul-iron ang mga Kasay- 
panan ug Subling Tukuron ang Par- 
tido, Ang Hinanali Natong mga Ta- 
has, Mga Partikular nga Kinaiya sa 
Atong Gubat sa Katawhan, Subling 
Palig-onon ang Atong Batakang 


mga Prinsipyo ug Tul-iron ang mga 
Kasaypanan, ug ang Mobarog Alang 
sa Sosyalismo Batok sa Modernong 
Rebisyunismo. 

Puno sa kadasig nga gibalik- 
tun-an sa mga kauban bisan ang 
uban pang mga libro ug sinulat ni 
Ka Joma sama sa Makigbisog alang 
sa Nasudnong Demokrasya ug Kati- 
lingban ug Rebolusyong Pilipino. Ki- 
ni nga mga libro ang klasikong mga 
sinulat nga nagpabiling nakadapat 
sa kongkretong kahimtang sa Pilipi- 
nas nga gidaugdaug sa imperyalis- 
mo, pyudalismo ug burukratang ka- 
pitalismo. Ginatun-an kini kadungan 
sa mga klasikong sinulat sa mga 
bantugang magtutudlong komunista 
sama nilang Marx, Engels, Lenin, 
Stalin, Mao ug Ho. Ginapakita niini 


ang unibersal nga kamatuuran ma- 
hitungod sa kasaysayan sa panag- 
bangi sa hut-ong ug ang pangina- 
hanglan alang sa rebolusyonaryong 
kausaban aron tapuson ang pagpa- 
himulos ug pagpangdaugdaug. 

Ang nagalarga nga kalihukan sa 
pagtuon resulta sa panawagan sa 
sentral nga liderato sa Partido nga 
gamiton ang bahandianong leksyon 
nga kabilin ni Ka Joma isip giya sa 
pag-asdang sa rebolusyon. Kabahin 
usab kini sa panawagan nga suma- 
dahon ang mga kasinatian sa mila- 
bayng lima ug 25 ka tuig, ug punti- 
ngon ug tul-iron ang mga suhetibis- 
tang kasaypanan nga nagbunga og 
mga kadaut o nahimong babag sa 
pag-abante sa lain-laing natad sa 
gimbuhtaon, ug komprehensibong 
iasdang ang rebolusyonaryong kali- 
hukan. 

Sa diwa sa "walay rebolusyon 
kung walay rebolusyonaryong teor- 
ya," ginagamit karon sa mga kadre 
sa Partido ang Marxismo-Leninis- 
mo-Maoismo ug ang mga tinudlo ni 
Ka Joma aron mag-ases ug magsu- 


mada sa ilang mga praktikal nga ka- 
sinatian, aron ipatunhay ang deter- 
minasyon nga tul-iron kini ug patig- 
babawan ang mga nahimong kahu- 
yangan ug kasaypanan. Nagtu- 
on-balik sila sa kasaysayan aron mo- 
kutlo og mga positibo ug negatibong 
pagtulun-an, pakusgon ang mga 
hustong praktika ug likayang masub- 
li ang kanhi nang mga kasaypanan. 

Yawe ang kalihukan sa pagtuon 
sa konsolidasyon sa Partido. Kina- 
hanglan ang pursigidong pagpalig- 
on aron maabaga niini ang mabug- 
at nga tahas sa pagpangulo. 

Ang kalihukan sa pagtuon kaba- 
hin sa kinatibuk-ang paningkamot 
nga patas-on ang teoretikal nga ka- 
himatngon ug pahugton ang pagsa- 
bot sa tanang kadre ug mga aktibis- 
ta sa mga prinsipyo ug ideolohiya sa 
Partido, isip giya sa pagpaasdang sa 
ilang rebolusyonaryong praktika. 
Gipataas niini ang militansya ug de- 
terminasyon sa Partido ug sa ma- 
sang Pilipino nga mosukol taliwala 
sa brutal kaayong pagpanumpo sa 
reaksyunaryong estado. 

Determinado ang paningkamot 
karon sa mga komite sa Partido nga 
pahumanon ang mga kadre ug 
myembro sa 3-ka-ang-ang nga Kur- 
so sa Partido. Sa mas batakan, gi- 
natudloan magbasa ang mga dili ka- 
balo mobasa pinaagi sa mga progra- 

Ang Ang Bayan ginapagawas sa 
pinulongang Pilipino, Bisaya, Iloco, 
Hiligaynon, Waray, Ingles ug 
Espanyol. Nagadawat ang Ang Bayan 
og mga kontribusyon sa porma sa 
mga artikulo ug balita. Ginaawhag 
usab ang mga tigbasa nga 
magpadangat og mga puna ug 
rekomendasyon sa pagpalambo sa 


atong mantalaan. 


Ang Ang Bayan ginamantala duha ka hugna matag bulan 
sa Komite Sentral sa Partido Komunista ng Pilipinas 


bw) ang.bayan@cpp.ph 


ma sa literasiya. Pinaagi niini nga 
mga paningkamot, padayon nga gi- 
napataas sa Partido ang katakus sa 
mga kadre ug myembro sa Partido 
nga pangulohan ang lain-laing na- 
tad sa gimbuhaton sa lain-laing 
ang-ang. Ginabansay usab niini ang 
mga bag-ong henerasyon sa mga 
komunistang lider ug manggugubat. 
Ginagamit ang Marxista-Leni- 
nista-Maoistang kahibalo ug pa- 
maagi sa pagtuki sa kongkretong 
kahimtang, sa mga problema ug hi- 
nanaling pangayo sa masang Pilipi- 
no. Gihatagag katin-awan niini nga 
ang pagsaka sa presyo sa mga pala- 
liton, ubos nga suhulan, kawalay yu- 
ta, ug lain-laing problema sa masa 
sa inadlaw-adlaw, nakaugat sa ma- 
kanunayon ug nagkagrabeng krisis 
sa dunot nga sistemang semikolon- 
yal ug semipyudal. Ginapakita nga 
ang pag-antus ug paglisud sa mga 
mamumuo ug masang kabus sa Pili- 
pinas, sa esensya, susama sa nahia- 
guman sa masang dinaugdaug ug pi- 
nahimuslan sa monopolyong kapita- 
lismo sa ubang bahin sa kalibutan. 
Ginapalig-on ang determina- 
syon sa mga rebolusyonaryong 
pwersa nga ipatuman ang linyang 
masa, ug tibuok-kusog nga molihok 
aron pukawon, organisahon ug pali- 
hukon ang milyun-milyong mga ma- 
mumuo, mag-uuma ug tanang dina- 

ugdaug ug pinahimuslang hut-ong 
ug sektor. Kini nga mga kalihukan 
sa pagtuon ang nagpataas sa kada- 
sig sa mga rebolusyonaryong pwer- 
sa ug mga aktibista nga magpropa- 
ganda sa mga pabrika, mga eskwe- 
lahan, baryo ug uban pang lugar 
aron awhagon ang masa nga mag- 
hugpong ug patas-on ang kaisog ug 
determinasyon nga bagtason ang 
dalan sa hiniusang pagsukol aron 
ipadayag ang ilang mga mulo ug 
iasdang ang ilang mga interes. 

Sa kabanikanhan, dugang pang 
nagpalagsik ang kalihukan sa pag- 
tuon sa mga Pulang manggugubat 
nga determinadong pahugton ang 
panaghiusa sa masa ug sa ilang 
hukbo, palapdon ug pakusgon ang 
mga natarang gerilya, batukan ang 
terorismo sa estado, ug maisugong 
i-abante ang gerilyang pakiggubat. 

Pinaagi sa kalihukan sa pagtuon, 
ginagiyahan ug ginatudloan sa Par- 
tido ang BHB aron labaw pang pa- 
kusgon ang malukpanon ug subsub 
nga gerilyang pakiggubat nga naka- 
base sa nagkalalum ug nagkalapad 
nga baseng masa, ug linakang-la- 
kang nga pakusgon ang BHB gikan 
sa gamay ug huyang ngadto sa daku 
ug kusgan nga hukbo sa katawhan. 

Pursigidong nanglimbasog ang 
mga manggugubat ug aktibista nga 
palihukon ang masang mag-uuma 
aron ipakigbisog ang tinuod nga re- 
porma sa yuta ug ang uban pa ni- 
lang mga pangayo taliwala sa krisis 
ug katalagmang dala sa rehimeng 
Marcos. Ginapalapad ug ginapalig- 
on ang mga organisasyong masa ug 
ginatanum ang binhi sa demokrati- 
kong gubyerno sa katawhan. Kadu- 
ngan niini, ginalunsad ang mga tak- 
tikal nga opensiba aron pukanon 
ang kaaway sa matag tampi, kum- 
piskahon ang iyang mga armas, ug 
inang-ang nga pakusgon ang BHB. 

Sulod sa kasamtangang tuig, 
gilauman nato nga ang maong kali- 
hukan sa pagtuon magbunga og lig- 
on nga pag-abante sa tibuok rebo- 
lusyonaryong kalihukan sa kabani- 
kanhan ug kasyudaran ug paglagsik 
sa mga pakigbisog sa katawhan 
alang sa nasudnong kalingkawasan 
ug demokrasya. [29] 

Pangpartidong pagtuon, 
gilunsad sa eryang ekspansyon sa NCMR 


MAPANGAHASON UG DETERMINADONG gilunsad sa usa ka yunit sa Ba- 
gong Hukbong Bayan (BHB) sa usa sa mga eryang ekspansyon sa North 
Central Mindanao Region (NCMR) ang pagtuon sa Batakang Kurso sa Parti- 
do (BKP) niadtong ulahing kwarto sa 2022. Taliwala sa nagkalain-laing ha- 
git, malampuson nga nakagradwar sa pagtuon ang 17 ka mga manggugubat 
sa BHB. 

Nagsugod ang pagtuon niadtong Nobyembre 26, 2022 ug nahuman 
niadtong Disyembre 18, 2022. Tanang mga estudyante sa BKP mga batan- 
ong mag-uuma ug 2-3 ka tuig nang myembro sa hukbong bayan. 

Samtang ginapahigayon ang pagtuon, nagdeploy ang hukbong bayan og 
usa ka yunit alang sa gimbuhatong masa ug katilingbanong pagtuki sa ka- 
sikbit nga mga komunidad. Tungod anaa sa eryang ekspansyon, bag-o pa 
lang nagsugod ang paglagsik sa kalihukang masa sa lugar, nga anaa ilalum 
sa pasistang paghari sa mga pwersa sa reaksyunaryong estado. 

Makapila ka beses nga natanggong ang pagtuon tungod kay kinahang- 
lang magbalhin og kampo aron makalikay sa mga operasyon sa kaaway. Sa 
matag pagbalhin, nagtinabangay ang mga Pulang manggugubat nga estud- 
yante ug instruktor aron subling magtukod og eskwelahan aron ipadayon 
ang pagtuon. 

Luyo niini, wala nagpaapekto ang yunit sa mga hagit ug nahuman ang 
pagtuon. "Mayorya kanila ang nadasig! Taas nga panahon na pud ang mi- 
labay human sa ulahing gilunsad nga kurso," asoy sa usa sa mga instruktor. 

"Mas determinado kong magpadayon sa rebolusyon tungod kay naam- 
guhan nako ang naagiang kapakyasan sa Partido ug nahimo niyang mosu- 
gakod ug moabante," matud sa usa ka estudyante. 


Ka Elay, dalaygong babayeng kadre ug manggugubat 


GIPARANGALAN SA KOMITE Sentral sa Partido Komunista ng Pilipinas si 
Helenita Parladis, 65, usa sa nangulong kadre sa Partido nga napatay niad- 
tong milabayng tuig. Naila siya sa masa ug mga kauban sa Bicol ug Samar 
isip si Ka Ning, Ka Eliz, Ka Celine ug Ka Elay. 

Lakip siya sa gatusan ka babayeng kadre sa Partido nga miabaga sa 
bug-at nga tahas aron iasdang ug palambuon ang gubat sa katawhan. 

Sa milabayng mga tuig, gipangulohan niya ang pag-atubang sa walay 
puas nga mga atake ug operasyon sa kaaway pinaagi sa nagkalapad ug 
nagkalalum nga gerilyang pakiggubat sa Eastern Visayas. Namatay siya sa 
pagpamomba nga gihimo sa militar niadtong Nobyembre 23, 2022 kauban 
ang lima pang Pulang manggugubat sa Barangay Imelda, Las Navas, 
Northern Samar. Sa maong adlawa, 50 ka beses nga gibomba sa militar ang 
lugar sa kasikbit nga komunidad gikan 1:30 sa kaadlawon hangtud 5:30 sa 
buntag. 

Nagdaku sa Bicol, unang nagsilbing upisyal sa Partido si Ka Elay sa usa 
ka gerilyang nataran sa Camarines Sur hangtud nahimong kalihim sa tibuok 
prubinsya niadtong dekada 1990. Gitudlo siya isip ikaduhang kalihim sa 
National Peasant Bureau nga naghimo og abanteng mga kampanyang ag- 
raryo ug sa wala madugay, isip ikaduhang kalihim sa komite sa Partido sa 
Eastern Visayas. 

Napili siya isip myembro sa Komite Sentral sa Ikaduhang Kongreso 
niadtong 2016. Kalihim siya sa komite sa rehiyon sa Partido sa Eastern Vi- 
sayas sa panahon sa iyang kamatayon. Kabilin niya sa tanang rebolusyo- 
naryong pwersa ang hugot nga panaghiusa sa hukbong bayan ug masa. 

Panalipdan ang mga tigpanali- 
pud. Gitimbaya sa mga demokra- 
tikong organisasyon ug tigsuporta 
ang 10 ka tigpanalipud sa tawha- 
nong katungod, tawong simbahan 
ug lider-masa sa Quezon City 
niadtong Enero 9 human gibasura 
sa korte ang kasong perjury nga 
gipasaka batok kanila ni Gen. 
Hermogenes Esperon. 


Depensahan ang katungod nga 
mag-organisa. Nagpiket ang mga 
myembro sa Migrante ug Kilu- 
sang Mayo Uno sa Department of 
Justice niadtong Enero 16 aron 
iduso nga himuan og aksyon sa 
estado ang klaseklaseng pag-atake 
sa ilang mga myembro. Nahitabo 
ang protesta pipila ka adlaw ayha 
gipubliko sa International Labor 
Organization ang resulta sa imbes- 
tigasyon niini sa kahimtang sa 
mga mamumuo sa nasud. 


Usa ka adlaw ayha niini, miadto 
sa nasudnong upisina sa DOLE sa 
Maynila ang mga mamumuo gi- 
kan sa Southern Tagalog aron ipa- 
nawagan ang katungod sa pag-un- 
yon, makabuhi nga suhulan ug re- 
gular nga trabaho. Miadto sila sa 
Mendiola human niini. 


SIM Card Registration, ginapa- 
suspinde. MNagpiket atubangan 
National Telecommunications 
Commission ang mga aktibista 
alang sa digital rights ilalum sa 
Junk Sim Card Registration Net- 
work aron ipanawagan ang pag- 
suspinde sa mapanumpuon ug 
kontra-katawhang pwersahang 
pagparehistro. 


Hustisya alang kang Ka Manny. 
Gidagsang sa mga mamumuo ug 
aktibista ang DoJ niadtong Enero 
18 human gibasura niini ang kaso 
batok sa 17 ka pulis nga mipatay 
kang Manuel Asuncion, koordi- 
neytor sa Bayan sa Cavite. Gipa- 
tay si Ka Manny niadtong 2021, 
kadungan sa walo pa sa gitawag 
og Bloody Sunday. 


Koresponsal 


Gikan kwarantina ngadto sa kabukiran 


Ang mosunod mao ang sugilanon sa usa ka myembro sa Kabataang 
Makabayan nga nakighiusa sa pagsaulog sa Partido sa ika-54 aniber- 
saryo niini sa usa sa mga natarang gerilya sa hukbong bayan. 


H uman sa Pasko, nangandam dayon ko sa mga ga- 
mit nga gikinahanglan para sa among pagduaw. 
Gipatigbabawan sa kahinam ang akong kakulba sa 
mga butang nga wala pa nako nahibaloan. Duha ka 
tuig na akong membro sa Kabataang Makabayan (KM) 
apan tungod sa gipahamtang nga istriktong lockdown 
sa takubang pandemyang Covid-19, kini ang unang hi- 
gayon nga akong masaksihan ang mga istoryang kani- 


adto nadungog ko lang. 

Daw kadiyot lamang ang byahe. 
Pagka-gabii, naabot namo ang sityo 
kung diin kami sundoon. Mabalak- 
on kong gikuptan ang akong bag 
samtang nagatan-aw sa nagkadu- 
lum nga dalan nga among subayon. 
Wala midugay misugod na kami sa 
pagbaklay. Mipaspas ang pitik sa 
akong dughan sa paglakaw sa lugar 
nga dili ko pamilyar. 

Pipila ka minuto pa lang gani 
naabot na namo ang mas ngitngit, 
lapukon ug batuhon nga bahin sa 
lasang. Sa tinuod lang, dugay ko nang 
gihunahuna nga dili nako kayang mo- 
lakaw sa kalapukan. Isip petiburges 
nga midaku sa syudad, artehon ko ug 
dili gustong mahugawan. Dili ko gus- 
tong kapuyon ug panington. 

Bisan pa niini, mapailubon 
akong gitabangan sa mga kauban. 
Gitunol dayon nila ang ilang kamot 
sa dihang nangayo kog tabang. Din- 
hi nako naamgohan ang kaayo sa 
atong mga manggugubat, andam si- 
lang motabang masiguro lang ang 
among kaluwasan. Nahinumduman 
ko ang akong gipaambit kaniadto 
nga wala koy panglantaw nga 
moadto sa kabukiran--sa akong 
pagtuo, kini tungod kay dili nako 
kayang mabuhi dinhi. Tubag kanako 
sa kadaghanan: "salig sa mga kau- 
ban nga moabag kanimo." 

Kaadlawon na dihang nakaabot 
kami sa ilang plastar. Gipapahulay 
dayon kami sa among katulgan. Nag- 
lisod ko'g relaks sa una pero sa kadu- 
gayan nakatulog ko sa sobrang kaka- 
poy. Pagkataudtaud nakamata ko sa 
kabanha sa mga kauban nga busy sa 

pagpangandam. Akong nakita ang ka- 
hayag sa palibot. Presko ang hangin. 
Sa akong paglingi, nakita ang mga 
manggugubat nga nagtigum. Dayon 
akong nahuna-hunaan, "nindot kaayo 
silang tan-awon, daw mga bida sa 
anime nga akong ginatan-aw." 

Ang misunod nga pipila ka oras 
napuno sa panag-istoryahanay ug 
katawa. Anam-anam ming nagkail- 
hanay sa mga kauban. Sa istorya, 
nakat-unan nako ang mga sakripi- 
syo ug gikinahanglan nga paglahu- 
tay sa natad sa pakigbisog nga gipili 
nilang subayon. 

Sa among pag-abot sa lugar kung 
asa ipahigayon ang selebrasyon, 
makita gilayon ang mga mugnang ob- 
ra sa mga kauban. Sa tunga-tunga 
makit-an ang usa ka obra diin naka- 
sulat ang tema nga: "Konsolidahon 
ug dugang palig-onon ang Partido! 
Pakyason ang kontra-rebolusyonar- 
yong gubat ug terorismo sa estado sa 
rehimeng US-Marcos! Kumprehensi- 
bong iasdang ang demokratikong re- 
bolusyon sa katawhan!" Ug sa isig-ki- 
lid adunay pulang bandila sa Partido. 
Sa tapad niini adunay karit ug maso 
nga nakakulit sa yuta. Simbolo kini sa 
pagsaludo sa bantugang magtutudlo 
ug alagad sa masang Pilipino nga si 
Jose Maria "Ka Joma" Sison. 

Pagkaudto, nagsugod na ang 
programa. Unang mikanta og "Inter- 
nationale." Nahibulong akong nag- 
tan-aw sa tanan. Akong gipamalan- 
dong nga sa kalampusan, mas dag- 
han pang Pilipino ang dungan-du- 
ngan nga moawit niini nga kanta. 
Naghalad og mga kultural nga pa- 

sundayag ang mga kaubang mang- 
gugubat. Wala nako damha ang in- 
gon sila ka hawod. Dili lamang sila 
mga manggugubat, sila usab mga ar- 
tista sa katawhan! Malipayong mi- 
duyog ang kabatan-onan sa mga pa- 
sundayag. Makita sa mga panagway 
sa mga bisita ang ilahang kalipay. 

Pagkagabii nangandam na kami 
sa among pagbiya. Atol sa among 
mubong integrasyon, nakamugna 
dayon ko og espesyal nga relasyon 
sa mga kaubang manggugubat ug 
masang among nakahimamat. Miuli 
ko nga walay pagmahay. Dinhi nako 
samot nga napalig-on ang akong 
mga panglantaw--nga husto ang da- 
lan nga akong ginasubay. Sa akong 
pipila ka adlaw sa kabukiran, dag- 
hang mga sugilanon ug pagtulun-an 
ang akong dala pag-uli. 

Nahimong mas sayon ang pag- 
baktas pabalik, sa mubong panahon 
daw sinati ko na ang dalan ug pa- 
maagi sa pagbaklay. Samtang migaan 
ang biyahe pauli, akong naamgohan 
ang kabug-at sa mga katungdanan ug 
buluhaton nga gikinahanglan aron 
molampos sa rebolusyon. Dili mapa- 
pha sa akong hunahuna ang mga lin- 
yang gipaambit sa tunga-tunga sa 
programa. "Namukid kita tungod 
dinhi labawng gikinahanglan ang 
pag-alagad sa masa." Karon mas tin- 
aw kanako ang tinuod nga dagway sa 
armadong pakigbisog, mas lig-on ang 
mga basehan alang sa pagpadayon 
sa pagsukol ug pagpalig-on sa atong 
han-ay--paghiusa sa mga pakigbisog 
sa masang anakpawis ug pag-alagad 
sa masang dinaugdaug. [29] 

Pagpang-abuso sa tawhanong katungod, 
mosamot sa nagpadayong bangi sa mga heneral 


M osamot ang mga pagpang-abuso sa tawhanong katungod samtang na- 
gapadayon ang bangi sa mga heneral ubos sa pundok Marcos-Duterte. 
Misugod kini nga mga bangi niadtong tunga-tunga sa 2022 ug miulbo sa 
unang mga adlaw sa 2023. Kining mga "panagbingkil" nagasalamin sa lalum 
nga kontradiksyon sa han-ay sa magka-alyadong dinastiya sa pulitika ug gru- 
po sulod sa nagharing rehimeng Marcos. 


Sa tumong nga undangon ang 
indigay alang sa kurakot ug hupa- 
yon ang naga-uswag nga kasuko nga 
mamahimong mopadulong sa desta- 
bilisasyon, giyagyag ni Ferdinand 
Marcos Jr ang mga yawing pusisyon 
sa depensa, militar ug pulisya. Gisi- 
pa niya sa pwesto ang gitudlo ni- 
yang upisyal ug gibalik ang pinaka- 
mangtas nga mga heneral nga 
nag-alagad sa panahon sa rehimeng 
Duterte. 

Misugod ang rigodon sa subling 
pagtudlo kang Gen. Andres Centino 
isip chief of staff sa Armed Forces of 
the Philippines (AFP), ang pusisyong 
gihatag ni Marcos kang Lt. Gen. 
Bartolome Bacarro, nailhang "ma- 
nok" ni First Lady Liza Araneta- 
Marcos ug niadtong Executive Sec. 
Vic Rodriguez. Isip protesta sa wa- 
lay dungog nga pagsipa kang Bacar- 
ro, miluwat isip officer-in-charge sa 
Department of National Defense 
(DND) si kanhing Gen. Jose Faustino 
Jr. Gisundan siya sa pag-resayn sa 
lima pa ka senyor nga mga upisyal 
sa DND. Gipuli kaniya si Gen. Carlito 
Galvez Jr, kanhing presidential advi- 
ser on the peace process ug hepe sa 
hilabihan ka palpak ug puno sa ko- 
rapsyong pagtubag sa rehimeng Du- 
terte sa pandemyang 
Covid-19. 

Pinakaulahing gisipa 
sa pusisyon si Prof. Clari- 
ta Carlos, nga una nang 
gidumtan sa mga he- 
neral tungod sa pana- 
wagan niyang pakun- 
horan ang badyet sa 
NTF-Elcac. Gipuli kani- 
ya ang ultra-militaris- 
tang si Gen. Eduardo 
Año isip National 

Security Adviser (NSA). 

Samtang nag-ilogay ang mga he- 
neral ug koronel sa bus-ok nga pusi- 
syon sa AFP, gipailalum usab sa "full 
alert" ang tibuok pwersa sa Philippine 
National Police (PNP). Sumala sa bur- 
gis nga midya, anaay mikaylap nga 
memo kalabot sa sulayng kudeta ug 
destabilisasyon. Gisundan kini sa nag- 
pakaaron-ingnong pagpaluwat sa 800 
pulis-heneral sa ilang mga pusisyon. 

Atubangan sa giilang "dula sa 
mga heneral," nagpadayag og kaba- 
laka ang mga progresibo ug demok- 
ratikong organisasyon tungod kay 
labaw pang moigting ang mga pag- 
pang-abuso sa tawhanong katungod 
ug mga krimen sa gubat. Nabantog 
silang Año, Galvez ug Centino sa pi- 
nakabrutal ug pinakahugaw nga li- 
hok sa gubat kontra-katawhan. 
Taas ug madugoon ang listahan sa 
ilang mga paglapas sa tawhanong 
katungod ug mga internasyunal nga 
tawhanong balaod. Mahinumdu- 
mang kini sila, uban ang kanhing 
tigtambag sa NSA nga si Gen. Her- 
mogenes Esperon, mao ang pinada- 
kung babag sa hinabing pangkali- 


naw. 


Labaw nga mihugot ang pagha- 
wid sa militar sa burukrasyang sibil 
sa pagtuboy nilang Año, Galvez at 
Centino. Sumala sa doktrinang 
"kontra-terorismo" ug anti-komu- 
nistang kontra-insurhensya sa US, 
ang militar ang magpadayon sa 
paghubit ug pagdiktar sa mga pali- 
siya sa estado ug ibutang ang mga 
sibilyan nga ahensya ubos sa 
kontrol niini sama sa ginapatunhay 
sa National Task Force to End 
Local Communist Armed Conflict 
(NTF-Elcac). 

Sa paghibalik sa mga heneral 
ni kanhing presidenteng Duterte, 
gilaumang magpadayon ang mga 
bangis nga taktika sa kontra-in- 
surhensiya. Pagababagan nila ang 
hinabing pangkalinaw tali sa Na- 
tional Democratic Front of the 
Philippines ug Government of the 
Republic of the Philippines. Ang 
bokabularyong nahibaloan lamang 
nila ni Año, Galvez ug Centino 
mao ang solusyong militar. Ang 
kalinaw nga ilang nahibaloan mao 
ang "kalinaw sa lubnganan". 

Atubangan niini, gimandoan 
sa Partido ang tanang mga komi- 
te niini, ingonman ang mga yunit 
sa BHB nga pahimuslan ang mga 
bangiay, kagubot ug maniobrahay 
sulod sa militar ug pulis, ilabina 
sa pinakaubos nga han-ay para 
danihon silang mobiya sa dunot 
nga organisasyon ug makigtina- 
bangay sa rebolusyonaryong mga 
pwersa. 

Matud niini, kining maong mga 
bangi maoy mopahupay sa mga 
operasyong kontra-insur- 
hensiya, ilabina kung ana- 
ay mga maniobrang kude- 
ta ug kontra-kudeta sa 
mga tropa. Dapat moini- 
syatiba ang BHB ug pa- 
kusgon ang gimbuhatong 
militar ug pulitika sa ti- 
buok nasud ug moani og 
daku atubangan sa ka- 

gubot sa kaaway. [26] 

2 ka aktibista sa Cebu, gidagit ug gibuhian 


N apugos nga buhian sa mga pwersa sa estado ang duha ka aktibistang 
Cebuano niadtong Enero 16 human mikusog ang panawagan nga ipa- 
kita sila. Pugos nga gipasakay sa usa ka van sa mga nagpailang pulis silang 
Dyan Gumanao ug Armand Dayoha sa dungguanan sa Cebu niadtong kaud- 
tuhon sa Enero 10 taliwala sa daghang nakasaksi. Gidala sila sa usa ka 
safehouse kung asa gipailalum sila sa sikolohikal nga tortyur. Gibuhian sila 
niadtong Enero 16 sa usa ka resort sa lungsod sa Carmen human nagpaga- 


was ang pamilya og mga litrato sa pagdagit kanila. 


Si Gumanao ang koordineytor 
sa Alliance. of Concerned 
Teachers para sa Rehiyon 7 sam- 
tang si Dayoha boluntir sa bala- 
ngay sa Alliance of Health Wor- 
kers sa Cebu. Parehong gradweyt 
ang duha sa University of the 
Philippines-Cebu. 

Sa usa ka bidyu nga nakuha sa 
usa ka saksi, makita ang pugos nga 
pagpasakay sa duha sa usa ka grey 
nga SUV nga naka-parada sa mis- 
mong pyer sa barko nga bawal sa 
mga pribadong sasakyan. Ayha mi- 
gawas ang maong bidyu, gilimud 
sa mga upisyal sa pyer, pulis ug 
ginsakpan sa barkong ilang gisak- 
yan nga adunay nahitabong "insi- 
dente sa pagdagit" niadtong adla- 
wa. Panawagan sa pamilya ug mga 
grupo sa tawhanong katungod ang 
independyenteng imbestigasyon 


kalabot sa pagdagit dili lamang sa 
mga pulis, apan lakip na sa pyer ug 
mga personel dinhi. 

Pagpatay. Sa kasikbit nga isla 


sa Negros, duha ka mag-uuma ang 
gipatay ug usa ang gisulayan pag- 
patay sa militar sa milabayng duha 
ka semana. Sama sa ubang kaso, 
gipagawas niining napatay sila sa 
mga engkwentro sa mga yunit sa 
BHB. 

Sa Guihulngan City, gipatay sa 
mga sundalo sa 62nd IB si Orlando 
Fat sa Sityo Banderahan, Bara- 
ngay Trinidad niadtong Enero 10. 
Gisulayan usab pagpatay si Rodri- 
go Pasinabo sa Sityo Cambaogon 
niadtong Enero 15. 

Kini nga mga kalapasan kaba- 
hin sa dakung operasyong kombat 
sa 62nd IB sa mga barangay nga 
anaa sa utlanan sa Guihulngan 
City, Canlaon City ug lungsod sa 
Moises Padilla. 

Sa Himamaylan City, gipatay 
sa mga sundalo sa 94th IB ang 49- 
anyos nga mag-uumang si Jose 
Gonzalez sa Purok Maliko-liko, Sit- 
yo Cunalom, Barangay Carabalan 
niadtong Enero 9. [29] 


Ambus sa Sorsogon, isnayp sa Negros, gilunsad sa BHB 


TULO KA PASISTANG sundalo sa Armed Forces of the Philippines (AFP) 
ang napatay sa mga armadong aksyon sa Bagong Hukbong Bayan (BHB) sa 
isla sa Negros ug Sorsogon niadtong Enero 15. 

Giambus sa BHB-Sorsogon ang nag-operasyong 18-ka-tawong tropa sa 
22nd IB ug CAFGU sa Barangay Calmayon, Juban, Sorsogon. Usa ka myembro 
sa CAFGU ang napatay samtang duha ang nasamdon. Ang giambus nga yunit 
lakip sa tropang nag-operasyon sa mga magkasikbit nga barangay sa Calma- 
yon, Maalo ug Calateo sa lungsod sa Juban ug Barangay Calpi ug Dolos sa 
lungsod sa Bulan gikan pa 2020. 

Magkasunod nga operasyong isnayp ang gilunsad sa BHB-Central Negros 
sa parehong adlaw. Napatay dinhi ang duha ka sundalo. Unang giisnayp sa 
mga Pulang manggugubat ang tropa sa 62nd IB sa Sityo Palasan, Barangay 
Guba, Vallehermoso, Negros Oriental. Pagka alas-6 sa gabii, giisnayp usab 
niini ang mga sundalo sa Sityo Batang-batangan, Barangay Bucalan, Canlaon 
City. 

Pamilya, gimasaker 
sa Northern Samar 


USA KA PAMILYA ang gimasaker sa 
mga sundalo sa 43rd IB sa Kilomet- 
ro 9, Barangay Happy Valley, San 
Isidro sa Northern Samar niadtong 
Nobyembre 18, 2022. Gipagawas sa 
mga pasista-teroristang sundalo 
nga sila mga manggugubat sa BHB 
nga napatay sa engkwentro. Naka- 
pailalum sa grabeng operasyong 
kombat ang lugar. 

Sa ulahing kwarto sa 2022, dili 
moubos sa tulo ka serye sa pagpa- 
momba ang gilunsad sa militar sa 
prubinsya. Niadtong Oktubre 1, 
2022, dili moubos sa 25 ka bala sa 
kanyon ang gihulog sa mga sundalo 
gamit ang 105mm ug 155mm ho- 
witzer sa mga umahan sa Barangay 
Paco, Las Navas, Northern Samar. 
Gisundan kini sa usa pa ka pagpa- 
momba sa Barangay San Isidro 
niadtong Nobyembre 11, 2022. 


Puya, 2 ka tuig 
nang hostage sa militar 


DUHA KA TUIG na nga nakabulag 
ang 2-anyos na karon nga si Baby 
Marx Cairo Salino sa iyang pamilya. 
Niadtong Enero 13, 2021, giilog siya 
sa 79th IB sa usa ka reyd sa balay 
sa pamilyang Madin sa Hacienda 
Ambulong, Barangay San Fernando, 
Talisay City, Negros Occidental. 

Sukad niadto, gunit na sa militar 
ang bata ug wala gibalik sa kustodi- 
ya sa mga paryente. Si Baby Marx 
ang anak nilang Ka Peeta ug Ka 
Jandy, parehong manggugubat sa 
Bagong Hukbong Bayan sa Negros. 

Ginagamit sa militar nga hosta- 
ge si Baby Marx aron pasurenderon 
ang iyang ginikanan. Gihikaw siya sa 
DSWD sa iyang lolo ug lola tungod 
kay kinahanglan pa kunong “konsul- 
tahon” ang militar. 

Subli-subli na usab nga ginapai- 
lalum sa pagpamig-ot, pagpanghad- 
lok ug pagsubaybay ang lolo ug lola 
ni Baby Marx. Niadtong unang 
kwarto sa 2022, gireyd sa mga sun- 
dalo ang ilang temporaryong gisak- 
an. Tungod niini, napugos silang 
magtago. 

Sa unang bulan sa 2023: 


Nagkataas nga presyo ~ ^ 
sa pagkaon, batakang a We 


serbisyo 


D ungan-dungan nga katalagman sa 
nagkataas nga presyo sa batakang mga pa- 
laliton ug katilingbanong serbisyo ug walay hu- 

nong nga pag-ulan ug pagbaha ang misugat sa 
katawhang Pilipino sa pagsulod sa 2023. Atubangan 
niini, walay solusyon ang rehimeng Marcos sa nag- 
kagrabeng krisis sa panginabuhian gawas sa nagpakaa- 


ron-ingnong mga lakang. 


Nagkataas nga presyo 
sa pagkaon 

Nagapabiling nakalansang sa 
P400-P550 ang kilo sa sibuyas sa 
merkado tungod sa pagtago, pag- 
manipula sa suplay ug subra-sob- 
rang pagpresyo sa mga kartel sa ag- 
rikultura. Tamparos sa konsyumer 
ang taas kaayong presyo samtang 
padayong naghilak ug lumos sa 
utang ang mga mag-uuma sa sibu- 
yas tungod sa pagkaalkansi. 

Sumala sa Kilusang Magbubukid 
ng Pilipinas, moabot lamang og P30 
kada kilo ang farmgate price sa si- 
buyas (bombay) niadtong milabayng 
tuig sa Nueva Ecija. Samtang, naga- 
gasto ang mag-uuma og P150,000 
kada siklo sa pagtanum. Sa Occi- 
dental Mindoro, mitiurok pa kini sa 
P8-P15 kada kilo. 

Gipadayag ni Merlita Gallardo, 
asawa sa usa ka mag-uuma sa sibu- 
yas sa Pangasinan, nga naghikog 
ang iyang bana niadtong 2021 tu- 
ngod sa pagkalugi. Gawas kang Gal- 
lardo, adunay upat pa ka mag-uuma 
sa sibuyas ang naghikog. 

Pait gihapon ang kape tungod sa 
nagpabiling taas kaayo nga presyo 
sa asukal. Ang narepinang asukal 
anaa sa P90 hangtud P110 kada kilo 
samtang P80 hangtud P96 ang 
brown sugar. Mitaas kini og halos 
P10-P15 kung itandi sa ulahing 
kwarto sa 2022. 

Sama sa milabayng mga rehi- 
men, importasyon ang solusyon ni 
Marcos sa krisis sa pagkaon. Niad- 
tong Enero 10, gitugutan niya ang 

pag-import 0g 17,100 metriko tone- 
lada sa pulang sibuyas ug 3,960 
metriko tonelada sa puting sibuyas. 
Kini bisan og ting-ani na sa lokal 
nga sibuyas sa Pebrero. 

Samtang sa laing bahin, 
nagplano ang gubyerno nga mo-im- 
port og hangtud 450,000 metriko 
tonelada sa asukar karong tuiga sa 
takobang pagpugong sa nagasa- 
kang presyo. 

Gibutyag bag-ohay pa lamang 
sa mga prodyuser og itlog nga 
magpadayon pa ang pagtaas sa 
presyo sa itlog sa merkado karong 
tuiga. Anaa sa P9-P10 na karon 
ang kasagarang presyo sa medium 
nga gidak-ong itlog, gikan sa 
P6.90-P8.50 niadtong Disyembre 
2022. Bisan pa man, daghan nang 
merkado ang nagabaligya sa regu- 
lar nga gidak-ong itlog og tag-P10 
matag buuk. 

Usa sa ginatudlong hinungdan 
sa mga prodyuser ang pagkuyanap 
sa bird flu nga hangtud karon wala 
tagda sa Department of Agriculture. 
Sumala sa datos sa Bureau of Ani- 
mal Industry, apektado niini nga 
pandemya ang 20 ka prubinsya sa 
walo ka rehiyon. Miresulta kini sa 
pagpatay sa 1.8 milyon ka apekta- 
dong manok. 

Gawas niini, adunay hulga usab 
sa pagtaas og P2 kada kilo sa presyo 
sa bugas sa umaabot nga mga bu- 
lan. Gilauman usab ang pagtaas sa 
presyo sa pan tungod sa nagataas 
nga presyo sa itlog ug uban pang 
sangkap. 

Gasolina, kuryente, tubig ug plete 

Karong Enero, mitaas na og 
netong P3.1/litro ang presyo sa 
gasolina samtang P0.8/litro ang sa 
kerosene. Gibira niini ngadto sa 
aberids nga P70 kada litro ang ga- 
solina. 

Gianunsyo sa Manila Electric 
Company (Meralco) karong bulana 
nga motaas ang singil niini sa kur- 
yente og P0.62 kada kilowatt-hour 
(kWh). Mosingil na kini og P10.9 
kada kWh karong bulana. Sa kasa- 
garang konsumo sa usa ka pamil- 
yang Pilipino nga 200 kWh nagpa- 
sabot kini og dugang nga P125. 

Samtang sa laing bahin, sug- 
dan nang kuhaon karong Enero ang 
dugang-singil sa yutilidad sa tubig 
sa Metro Manila nga P8.04 kada 
metro kubiko para sa mga naka-ku- 
nekta sa Manila Water samtang 
P3.29 kada metro kubiko ang sa 
Maynilad. 

May kabalaka usab nga patas- 
an ang plete sa LRT karong tuiga. 
Mahimo kining dugangan og P2.29 
para sa pagsakay ug P0.21 sa mga 
mosunod nga kilometro. Ang plete 
kaniadto nga P13 lagmit mahimong 
P15 samtang ang mas lagyong bya- 
he nga nagkantidad og P15 mama- 
himong P20. Patas-an ang singil sa 
plete kada duha ka tuig sumala sa 
kontrata sa pribadong mga kumpan- 
yang nanag-iya sa tren ug gubyerno. 

Sa pikas bahin nakatakdang 
patas-an ang presyo sa liquified 
petroleum gas (LPG) sa umaabot 
nga Pebrero. [ab] 

Paggamit sa US sa Pilipinas 
sa pagpangandam sa gubat kontra China 


D ayag nga ginapasipad-an sa gubyernong Biden sa US ang kagawasan sa 
Pilipinas sa gihimo niining pagpangandam og "teatro sa gubat" batok sa 
karibal niining imperyalistang China. Kauban ang Japan, South Korea, Singa- 
pore ug uban pang nasud nga giila niining "first-island chain" o sumpay sa 
mga islang pinakaduul sa China, ang Pilipinas karon ang gipusisyonan sa US 
sa mga ginsakpan ug kahimanang militar nga andam gamiton sa higayong 


moulbo ang gubat. 


Tin-aw kaayong gipadayag ni 
Lt. Gen. James Bierman, comman- 
ding general sa Third Marine Expe- 
ditionary Force (III MEF) ug Mari- 
ne Forces Japan sa US, nga dugay 
nang gipangandaman sa US ang 
paglunsad og gubat batok sa China, 
ug gihisama kini sa gihimo nilang 
pagpangandam sa gubat sa Ukraine 
batok sa Russia. Sa interbyu bag- 
ohay lamang sa Financial Times, 
gisulti ni Bierman: 

"Giunsa nato pagkab-ot ang 
ang-ang sa kalampusan sa Ukrai- 
ne? Dakung bahin niadto tungod 
kay sukad sa pag-atake sa Russia 
niadtong 2014 ug 2015, naningka- 
mot kitang mangandam sa mga gu- 
bat sa umaabot: pagbansay sa mga 
Ukrainian, pagplastar sa mga sup- 
lay, pag-ila sa mga lugar kung asa 
pwede kitang mohatag og supor- 
tang operasyon, isustine ang ope- 
rasyon... Ang tawag nato niini mao 
ang pagpangandam sa teatro. Ang 
ginaandam nato karon mao 
ang teatro sa Japan, sa Pi- 
lipinas ug uban pang lu- 
gar." 

Ginapakita niini nga 
mga pulong ni Bierman ang 
pagka-arogante sa imper- 
yalismong US sa pagdusong 
ipahamtang ang gahum nii- 
ni sa bisan asang dapit sa 
kalibutan nga walay pag- 
kunsidera sa soberanya sa 
mga nasud, ilabina sa mga 
semikolonya niini sama sa 
Pilipinas. Giila niining mu- 
rag peyon sa dulang chess 
ang mga nasud nga "alya- 
do" niini sa estratehiya nii- 
ning liyokan ang China. 

Sa paggamit sa US sa Pilipinas 
isip kabahin sa "teatro sa gubat" 
niini batok sa China, gihimo niining 
magnet o target sa malagmit nga 
pag-atake sa China kung ugaling 
moulbo ang gubat sa US ug China. 
Dayag nga paglapas sa kagawasan 
sa Pilipinas ang paggamit sa nasud 
isip lunsaranan sa US sa mga gubat 
niini sa gawas sa nasud. 

Nahimo kini sa US ug Japan, 
Korea ug Pilipinas tungod ang nag- 
lingkod nga mga gubyerno niining 
mga nasud nagpasakop sa dikta sa 
US. Largado karon ang gubyerno ni 
Fumio Kishida sa Japan sa pagkig- 
kunsabohay sa militar sa US, lakip 
ang pagpadaku sa gasto para mo- 
palit sa US og mga misayl nga ka- 
yang moigo sa mga target nga 
1,000 kilometro ang gilay-on. Gina- 
duso usab ni President Yoon Suk 
Yeol sa Korea ang pagpusisyon sa 
mga armas nukleyar sa US sa ilang 
nasud. Adunay dagkung base mili- 


tar ang US sa Japan ug Korea. 

Niadtong milabayng tuig, gi- 
deklara sa gubyernong Marcos 
ang laraw nga hatagag dalan ang 
pagtukod sa US og lima pa ka mga 
pasilidad sa mga lugar nga gipili 
sa US: duha sa mga prubinsya sa 
Cagayan, ug tag-usa sa Isabela, 
Zambales ug Palawan. Dugang kini 
sa lima na ka pasilidad militar sa 
US sulod sa mga kampo sa AFP 
nga gitukod ilalom sa Enhanced 
Defense Cooperation Agreement 
(EDCA). Ginatuohang gamiton sa 
US kining mga pasilidad para ipu- 
sisyon ang mga ground-to-air mis- 
sile system nga nakapunting sa 
China. 

Ang maong mga pasilidad ka- 
bahin sa estratehiya sa US nga 
iduot ang China aron maoy "unang 
mobunot og pusil." Lakip sa 
maong pagpanghulhog ang pagla- 
wig sa mga barkong iggugubat sa 
Taiwan Strait nga ginailang teri- 
toryong dagat sa China ilalum sa 
One China Policy, dugang pa ang 
walay hunong nga paglawig sa 
mga aircraft carrier niini sa ka- 
sadpan ug sidlakang kadagatan sa 
Pilipinas ug sa sidlakan sa Japan, 
lakip na ang sunod-sunod nga mga 
"gubat pagbansay" sa Pilipinas, 
South Korea ug Japan, in- 
gonman sa India, duul sa 
utlanan sa China. 

Ang pagpanulsol sa 
US og gubat sa China ka- 
bahin sa pagduso niini 
nga kontrolon ang mga 
merkado ug tinubdan sa 
rekurso. Ang pipila ka de- 
kadang panagkunsabohay 
sa mga monopolyo buruk- 
rata-kapitalista sa China 
karon usa ka nagauswag 
nga panagbangi sa ekono- 
miya ug militar. Tumong 
sa US nga ilogon ang ha- 
lapad nga merkadong gi- 
dominahan sa baratong 
igbabaligya sa China. Œ 

Naval Station Carlito Cunanan: base militar sa US sa Palawan 


TANG Naval Station Carlito Cunanan (NSCC) ang usa sa duha ka base mili- 
tar sa US sa Palawan ilalum sa Enhanced Defense Cooperation Agree- 
ment sa US ug Pilipinas. Gitukod kini ilalum sa rehimeng Aquino II isip kaba- 
hin sa pagsiguro sa US sa kontrol sa kadagatan sa Indo-Pacific. Kabahin kini 
sa ginatawag nga “first island chain” (Japan, Taiwan, Pilipinas, Borneo, ug 
uban pa) batok sa China. Makita ang NSCC sa Oyster Bay, parte sa Ulugan 
Bay sa Puerto Princesa City. 


Ang maong base militar tago 
nga gipalambo ug gigastuhan sa 
AFP nga adunay suporta sa US aron 
mahimong “mini-Subic” para itug- 
yan sa mga sundalong Amerikano ug 
himuong istasyon sa mga barkong 
iggugubat sa imperyalismong US. 
Gibanabanang 160 ka kilometro ang 
gilay-on niini sa Spratly Islands 
kung asa nakapusisyon ang mga pa- 
silidad-militar sa China. 

Dihang gitukod ang NSCC sa 
Ulugan Bay, giguba niini ang kinai- 
yahan ug nagbunga og polusyon sa 
palibot. Giligsan sa mga gitukod nga 
imprastruktura ug pasilidad-militar 
sa US ang adunahan ug protekta- 


dong bakhawan ug mga baybayon. 
Walay permit gikan sa Community 
Environment and Natural Resources 
(CENRO) ang gihimong pagputol sa 
mga kahoy sa lugar bisan og protek- 
tadong erya ang lanaw. 

Grabe ang epekto niini sa kina- 
buhi, panginabuhian ug kabtangan 
sa 1,700 ka residente sa Barangay 
Macarascas, usa sa lima ka baryong 
nakapalibot sa Ulugan Bay. Maluk- 
panong gipalayas ang mga residen- 
teng nanimuyo sa lugar human gide- 
molis ang kapin 100 ka balay aron 
hatagag-dalan ang base militar. Na- 
wad-an og lugar alang sa pangina- 
buhian ang mga mangingisda tungod 


kay ang tibuok Ulugan Bay nahi- 
mong kabahin sa dungguanan sa 
dagkung barkong iggugubat sa US. 
Ginapusil sa mismong mga sunda- 
long Pilipino ang bangka sa mga 
mananagat nga makaduul sa lanaw. 

Nagbunga ang base militar og 
mga pag-abuso sa katawhang Pala- 
wefio. Misaka ang mga kasong pag- 
panghasi, pagpang-abuso sa mga 
kababayen-an ug bata ug uban pang 
mga paglapas sa tawhanong katu- 
ngod sa mga mersenaryong sunda- 
long Amerikano ug AFP. Mikaylap 
ang prostitusyon ug sex trafficking 
human gitukod ang hilera sa mga 
bar sa Puerto Princesa aron magsil- 
bi sa mga sundalong Amerikano. 
Gitaho nga adunay usa ka van nga 
may mga babayeng sakay ang gisu- 
lod sa mismong sayt kung asa nahi- 
mutang ang NSCC. 

Kinutlo gikan sa Ang Pulang Lara- 
ngan, rebolusyonaryong mantalaan sa 
masa sa Palawan. [AB 


Aerial bombing sa komunidad sa mga minorya sa India, 
gikundena ng CPI (Maoist) 


GIKUNDENA SA Communist Party of India (Maoist) ang brutal ug desperadong 
pagpamomba sa mga armadong pwersa sa gubyerno sa India sa dili moubos sa si- 
yam ka komunidad sa dapit sa South Bastar sa utlanan sa Chhattisgarh-Telanga- 
na niadtong Enero 11 sa buntag. Matud sa grupo, nagsugod sa alas-11 sa buntag 
ang walay-puas nga paghulog og mga bomba sa komunidad aron magsabwag og 
kalisang ug hadlukon ang mga minorya. 

"Tin-aw sa gihimong sa reaksyunaryong gubyerno kung unsa ka-desperado ang 
pasistang Bharatiya Janata Party nga pukanon ang mga pwersang Maoista," asoy 
ni Kasamang Abhay, tigpamaba sa CPI (Maoist). Matud niya, napugos sa paggamit 
0g mga sakyanang pangkahanginan ang mga pasista tungod sa kahadlok nga mosu- 
lod sa kayutaan sa lasang kung asa posibleng sugaton sila sa armadong pagsukol sa 
mga katutubo. "Tungod kay ang mga tawo dinhi nga mga rehiyon adunay taas nga 
pulitikal nga kahimatngon, nangurog sa kahadlok ang Central Reserve Police Force 
ug uban pang pwersa nga mag-operasyon sa kayutaan," matud pa ni Abhay. 

Laraw sa mga pag-atake nga paatrason ug bungkagon ang panaghiusa sa mga 
katutubo aron ibaligya ang tanang natural nga rekurso sa rehiyon sa mga imperya- 
lista ug burgesya-kumprador. 

Atubangan sa pag-atake sa kaaway, naigo sa mga pwersa sa People's Liberati- 
on Guerilla Army sa CPI (Maoist) ang nangatakeng mga pwersa. Naguba niini ang 
usa ka helikopter sa kaaway ug nasamdan ang unum ka pasistang sundalo. 

Matud pa kang Abhay, nakasiguro sila nga pagrabehon pa sa gubyerno sa India 
ang paggamit sa aerial strike ug aerial bombing aron pukanon ang liderato sa CPI 
(Maoist). Apan, matud niya, "angayang mahibaloan sa kaaway nga dili matumba- 
ngan sa ilang mga bomba ug drone ang kaandamon nga magsakripisyo sa matag usa 
ka gerilya, dili niini mapulbos ang rebolusyon sa India." 

Enero 21, 2023 


Presensya sa US 
sa Cagayan, ginaabog 


GINAABOG SA KATAWHAN 
sa Cagayan Valley ang pla- 
nong pagtransporma sa mga 
kampo militar sa AFP padu- 
long sa mga pasilidad sa mili- 
tar sa US, subay sa pagdu- 
gang og lima pa ka lokal nga 
kampo sa US ilalum sa dili 
patas nga Enhanced Defense 
Cooperation Agreement. Pa- 
gagamiton sa US ang maong 
mga pasilidad isip permanen- 
teng base sa gamit-militar ug 
tropang Amerikano. 

Sa banabana sa National 
Democratic Front of the Phi- 
lippines-Cagayan, ipagamit 
sa papet nga rehimeng 
Marcos sa mga pwersa sa US 
ang mga kampo militar sa 
AFP sa Sta. Ana ug Lal-lo. 
Lain pa ang 50-ektaryang 
yutang giilog karon sa AFP 
gikan sa mga mag-uuma sa 
Divilacan, Isabela. 


ANG BAYAN 


